"**אמבלייז**" (Emblaze Ltd) הייתה חברת היי-טק שמרכזה בישראל, שנסחרה בבורסה לניירות ערך בלונדון. המשרד הראשי של החברה היה ברעננה.

היסטוריה
--------

### שנותיה הראשונות של החברה

בשנת 1994 הקימו אלי רייפמן, שרון כרמל וצור דבוש, שהיו אז בשנות ה-20 שלהם את חברת "גיאו אינטראקטיב" (Geo Interactive), שלימים שינתה את שמה ל"אמבלייז", כשם הטכנולוגיה שפיתחה.

היזמים שימשו בתפקידי מפתח אלי רייפמן בתפקיד סמנכ״ל השיווק וגיוס משאבים, צור דבוש בתפקיד סמנכ״ל תוכן ועיצוב ושרון כרמל כסמנכ״ל טכנולוגיה והם גייסו איש עסקים מנוסה, נפתלי שני, לתפקיד מנכ״ל החברה.

"גיאו אינטראקטיב" פיתחה טכנולוגיה לווידאו דיגיטלי על גבי תקליטורים בתקופה בה המדיה במחשבים הייתה מוגבלת לטקסט ותמונות בעיקר. באמצעות טכנולוגיה זו יצרו השותפים מוצרי הדרכה (כותרים) ובהם סימולטור לזיהוי עמית-טורף לחילות אוויר ונ"מ בעולם, שיעורים בגאוגרפיה לחטיבות ביניים בארצות הברית, כלי הדרכה לבנקים שווייצריים בסחר חוץ ועוד.

פריצת הדרך של החברה הייתה כאשר ב-1996 הציגה החברה טכנולוגיה שפיתחה להזרמת מדיה (וידאו, קול, תמונות ואנימציות) באינטרנט ורשמה על הטכנולוגיה פטנטים, הראשון כבר בשנת 1996. על בסיס הטכנולוגיה באוקטובר אותה שנה הונפקה החברה בבורסת AIM, בורסת משנה חדשה לחברות צמיחה שהקימה בורסת לונדון באותה עת, וגייסה 18 מיליון דולר לפי שווי שוק של 160 מיליון דולר, עוד לפני שהיו לה הכנסות משמעותיות. את שנת 1997 סיימה עם הפסד נקי של 9.8 מיליון דולר מתוך סך מכירות של כ-3 מיליון דולר.

ביוני 1998 גייסה החברה 42 מיליון דולר נוספים בהנפקת מניות שנייה בלונדון, לפי שווי של 276 מיליון דולר אחרי הכסף. בעקבות ההנפקה טיפס שווי החברה למעלה מ-300 מיליון דולר. אך זמן קצר אחר כך הודיעה החברה כי לא תוכל לעמוד בתחזיות האנליסטים, ומחיר מנייתה צנח ממחיר של 1.6 ליש"ט ל-18 פני בלבד. את השנה סיימה החברה הישראלית עם פחות ממיליון דולר מכירות והפסדים של 17.5 מיליון דולר. עקב כך הוחלט לגייס את שי שילר כמנכ"ל. שילר היה קודם מבכירי חברת קומברס, בה שימש כנשיא חטיבת הבילינג, ומנהל חטיבת אסיה ופסיפיק.

שילר מיקד את החברה בפיתוח מוצרים לשוק התאגידי, לחברות טלפוניה וספקיות גישה לאינטרנט ובפיתוח פלטפורמה לבניית יישומים להזרמת מדיה. תוך זמן קצר הכריזה החברה של שורה של שיתופי פעולה טכנולוגיים בעלי פוטנציאל עתידי גדול, בין השאר עם אינטל, סמסונג, נוקיה, אריקסון וחברות נוספות.

### בזמן בועת הדוט-קום

בסוף 1999, בשיא של בועת הדוט-קום, הגיע שווי השוק של החברה לכ-2.3 מיליארד דולר. בתחילת שנת 2000 שווי השוק של גיאו כבר עמד על כ-4.4 מיליארד דולר, עלייה של יותר מ-14,000% מאז התמנה שילר למנכ"ל החברה, והחברה הודיעה על ביצוע הנפקה הפרטית הגדולה ביותר של חברה ישראלית עד אז בסך 400 מיליון דולר. ארבעת היזמים המקוריים הספיקו למכור חלק ממניותיהם לפני התפוצצות בועת הדוט-קום ביולי 2000 והרוויחו כך כ-40 מיליון דולר כל אחד. שבמקביל המשיכה החברה באותה עת להכריז על שיתופי פעולה חדשים. בנוסף רכשה שתי חברות בעסקת החלפת מניות.

בספטמבר 2000 הודיע מנכ"ל החברה שי שילר במפתיע על התפטרותו, ובמקומו מונה אלי רייפמן, שהיה אז בן 30. חודש אחר כך הצטרף שילר כשותף מנהל לקרן ההון סיכון קונקורד. זמן קצר אחר כך עזב גם צורי דבוש את החברה והשקיע את הונו ברכישת קליל תעשיות.

לאחר עזיבת שני המייסדים, רייפמן יזם מיזמי טכנולוגיה ובמסגרתם שאף לייצר טלפון סלולרי פרי פיתוח ישראלי. הפרויקט הראשון בתחום הסלולרי, שקיבל את השם "אלפאסל" (AlphaCell), נכשל לאחר שכ-20,000 יחידות נמכרו בישראל. רייפמן המשיך במטרתו למרות הכישלון ורכש מפעל לייצור מכשירים סלולריים בקוריאה. לאחר שנתיים וכ-300 מיליון דולר של מכירות נכשל גם מיזם זה. רייפמן המשיך לנסות ובשיתוף עם חברת שארפ ועוד חברות ישראליות מתחומי הסלולר, הקים באמבלייז את פרויקט "ELSE" לבניית מכשיר סלולרי חדש. פרויקט זה הופסק באמצע 2010.

באוגוסט 2005 רכשה אמבלייז את חברת ויקון (VCON), חברה ישראלית שנוסדה ב-1994 והונפקה בבורסת פריז ב-1998 ויקון סיפקה לארגונים מערכות חומרה ותוכנה לשיחות ועידה בווידאו ואודיו ונקלע לקשיים באותה עת. בינואר 2006 רכשה את חברת "סמארט קונטנט" שנוסדה על ידי נבות וולק.

### רכישת השליטה בחברת "פורמולה מערכות"

בספטמבר 2006 רכשה חברת אמבלייז את השליטה בחברת החזקות ההיי-טק פורמולה מערכות שבשליטת דני גולדשטיין וקרן פימי, בתמורה ל-67 מיליון דולר. אמבלייז מימנה את הרכישה באמצעות 40 מיליון דולר שהיו בקופתה ואת שאר הסכום גייסה בהלוואות תמורת שיעבוד מניות החברה.

בעקבות הרכישה, עיקר הפעילות של קבוצת אמבלייז היה בפורמולה מערכות, המעסיקה מעל 5,000 עובדים במחזור שנתי של מעל לחצי מיליארד דולר.

בפברואר 2010 תבעה אמבלייז את חברת אפל וחברת מיקרוסופט על הפרת פטנט שנוגע לווידאו סטרימינג ואף ניסתה להגיע להסכם תמלוגים בגין השימוש בטכנולוגיה שהיוותה בסיס להנפקתה הראשונית.

בספטמבר 2010 מכרה אמבלייז את השליטה בפורמולה מערכות תמורת כ-139 מיליון דולר.

### מאבק השליטה בחברה

בשנת 2003 רכש רייפמן את החזקותיהם של שני המייסדים האחרים של "אמבלייז", כרמל שרון (תמורת 115 מיליון שקל) וצורי דבוש (תמורת 85 מיליון שקל), והגיע לאחזקה של כ-30% ממניות החברה. בשנת 2006 החל ניסיון השתלטות על קבוצת אמבלייז מצד קרן גידור אמריקאית בשם "Sturm Family Foundation" מדנוור קולורדו. לאחר שדירקטוריון אמבלייז פנה לקרן בבקשה להצהרת כוונותיה במקרה שישתלטו, הבהירה הקרן באופן רשמי שתוכניותיה כוללות סגירת פעילויות רבות ומכירה של הקבוצה בחלקים.

בתגובה החל רייפמן להגדיל את החזקותיו במניות מתוך הונו האישי (כ-60 מיליון דולר) והלוואות נוספות שלקח מגופים רבים ביניהם איש "השוק האפור" שלי נרקיס. ביוני 2006 הוציאה חברת אמבלייז מקופתה 70 מיליון דולר לרכישת חלק ממניותיו של רייפמן, כדי לאפשר לו לממן את איגרות החוב הפרטיות שהנפיק.

החובות האישיים שצבר רייפמן עקב מלחמות השליטה נאמדים בכרבע מיליארד שקלים.[דרושה הבהרה] מיד לאחר ניצחונו באספת בעלי המניות החלה התדרדרות מהירה במצבו של רייפמן, כאשר שניים מתוך כ-30 נושיו הגישו לבית המשפט המחוזי בתל אביב בקשה לכינוס נכסים. בית המשפט מינה מנהל מיוחד לכינוס נכסיו, והורה לרייפמן להעביר את מניות "אמבלייז" שבידיו לידי המנהל המיוחד. לאחר שלא הועברו המניות במועד שהוגדר לכך, הואשם רייפמן בבזיון בית המשפט ונשלח למאסר של 45 ימים. בעקבות זאת השעה אותו דירקטוריון "אמבלייז" מכל תפקידיו בחברה. ביולי 2011 הרשיע בית המשפט המחוזי בתל אביב את רייפמן, בעבירות של קבלת דבר במרמה, זיוף ושימוש במסמך מזויף. וגזר עליו ארבע שנות מאסר בפועל. ב-2012 תבע שלי נרקיס את אמבלייז בטענה שרייפמן חתם על שטר משכון על פיו משכן לטובת נרקיס מניות שלו בחברת אמבלייז בשווי של כ-99 מיליון שקל.

בתביעת פיצויים סביב פרשת אמבלייז פסק בית המשפט המחוזי מרכז שעורכי דין שייצגו את קרן דאבל יו טריידינג, שהעניקה הלוואה לרייפמן, ישלמו לקרן 5.5 מיליון ש"ח וסכום דומה ישלמו לקרן חברת אמבלייז ומזכירתה, אלי רייפמן ישלם לעורכי דין אלה 9.1 מיליון ש"ח, וחברת אמבלייז ומזכירתה ישלמו לעורכי דין אלה 2.3 מיליון ש"ח ולקרן וינטון - 6.7 מיליון ש"ח.

### מכירת החברה לאלכסנדר גרנובסקי

במרץ 2009 הפכה קרן פורטיסימו קפיטל לבעלת עניין בחברה כשהגיעה לאחזקה של 16% מאמבלייז. ב-2010 מכרה החברה את כל פעילותה ונותרה כשלד בורסאי עם קופת מזומנים של כ-140 מיליון דולר. ב-2013 רכש איש עסקים האוקראיני אלכסנדר גרנובסקי את השליטה באמבלייז במטרה לשים יד על קופת מזומנים של החברה. המזומנים יועדו לרכישת השליטה באי די בי חברה לאחזקות, ביחד עם נוחי דנקנר, אך הרכישה לא יצאה לפועל. כמו כן שם החברה שונה לBSD קראון (BSD Crown). בהמשך, השתמש בקופת המזומנים של אמבלייז לרכישת מניות השליטה ביבואנית המזון ויליפוד מידי האחים צבי ויוסי ויליגר תמורת כ-285 מיליון שקל. ביולי 2015, שלוש שנים אחרי שרכש את השליטה, החליט אלכסנדר גרנובסקי לעזוב את עסקיו בישראל ומכר את החברה לאיש העסקים האוקראיני גרגורי גורטובוי.

בינואר 2018, הואשמו גרגורי גורטובוי ואלכסנדר גרנובסקי בעבירות גנבה בידי מורשה, קבלת דבר במרמה בנסיבות מחמירות, מרמה והפרת אמונים, עבירות הלבנת הון ועבירות דיווח. לפי כתב האישום, גרנובסקי וגורטובוי העמידו את כספי החברות הציבוריות שבשליטתם (BSD לשעבר אמבלייז ווילי פוד השקעות) כבטוחות לטובת בנקים באוסטריה ובאזרבייג'ן, לצורך הבטחת החזר הלוואות שיקבלו חברות פרטיות זרות הקשורות לגרנובסקי, וזאת במסווה של הפקדת כספי החברות הציבוריות בפיקדונות בבנקים. עובדה זו לא הובאה לידיעת החברות הציבוריות, נושאי המשרה שלהן ומוסדותיהן, והוסתרה מהחברות הציבוריות תוך הצגת מצגי-שווא, הימנעות מקבלת אישורים ממוסדות החברות כנדרש וללא דיווחים מתאימים לציבור.

הערות שוליים
------------

1. ↑  גיאו אינטראקטיב משנה את שמה לאמבלייז סיסטמס, באתר TheMarker‏, 8 בפברואר 2001
2. 1 2  אליאב אללוף, ‏"גיאו אינטראקטיב היא לא חברת חלום", באתר גלובס, 15 בדצמבר 1999
3. ↑  *Method and system of building and transmitting a data file for real time play of multimedia, particularly animation, and a data file for real time play of multimedia applications*, נבדק ב-2022-09-28
4. ↑  עמי גינזבורג, ‏גיאו אינטראקטיב תגייס 48 מ' ד' בהנפקת מניות שנייה בלונדון, באתר גלובס, 11 במאי 1998
5. ↑  עדי מנדלסון, ‏גיאו אינטראקטיב: ההכנסות במחצית הראשונה של השנה יהיו נמוכות משמעותית מתחזיות האנליסטים, באתר גלובס, 3 באוגוסט 1998
6. ↑  אלה יעקבי, ‏ריל נטוורקס במו"מ לרכישת שליטה בגיאו אינטראקטיב ב-300 מיליון ד', באתר גלובס, 29 ביוני 1999
7. ↑  גיאו אינטראקטיב - הסכם שיווק בלעדי עם ענקית התוכנה סימנטק, באתר גלובס, 24 בנובמבר 1996  
אבישי עובדיה, ‏גיאו ממשיכה להתחבר לענקים - הפעם לאינטל, באתר גלובס, 13 ביוני 2000  
הדס גייפמן, ‏אחרי סמסונג ונוקיה, גיאו תשתף פעולה גם עם אריקסון, באתר גלובס, 13 בדצמבר 2000  
סוכנויות הידיעות, גיאו אינטראקטיב ו-TVResource יקימו פורטל ראשון לאספקת שידורי וידיאו לטלפונים ניידים, באתר TheMarker‏, 24 ביולי 2000  
איי אונליין, גיאו תספק טכנולוגיית אמבלייז ל- TALKWAY האמריקנית, באתר TheMarker‏, 7 בנובמבר 1999
8. ↑  אליאב אללוף, ‏מרחוב אוקספורד בלונדון, בשידור וידאו באינטרנט, הריץ קלנדרה גם את גיאו, באתר גלובס, 21 בדצמבר 1999
9. ↑  אליאב אללוף, ‏גיאו גייסה כ-400 מ' ד' בהנפקה הפרטית הגדולה ביותר של חברה ישראלית, באתר גלובס, 24 בינואר 2000
10. ↑  אבישי עובדיה, ‏מייסדי גיאו אינטראקטיב עומדים להיפגש עם 150 מ' ד', באתר גלובס, 6 ביולי 2000  
איי אונליין, גיאו ממשיכה במסע העליות: מזנקת ב- % 14 ל- 12 ליש'ט, באתר TheMarker‏, 5 ביוני 2000
11. ↑  איי אונליין, גיאו זינקה בעוד % 21 בלונדון בתגובה להסכם עם סמסונג, באתר TheMarker‏, 4 ביוני 2000  
סוכנויות הידיעות, גיאו תספק ל-ITN טכנולוגיה לאספקת שירותי וידיאו למכשירי אלחוט נישאים, באתר TheMarker‏, 18 בדצמבר 2000  
}אודי בן ש"ך, גיאו השקיעה 5 מיליון דולר בטורנדו האמריקאית, באתר TheMarker‏, 7 באוגוסט 2000
12. ↑  איי אונליין, גיאו רוכשת את אורקה הישראלית ב- 33 מיליון דולר, באתר TheMarker‏, 3 באפריל 2000  
אבישי עובדיה, ‏גיאו רוכשת את זאפקס הישראלית בעיסקת מניות ב-27 מיליון דולר, באתר גלובס, 30 במאי 2000
13. ↑  גיא רולניק, גיאו הופכת מדע בדיוני למציאות, באתר TheMarker‏, 12 בספטמבר 2000  
הדס גייפמן, ‏מנכ"ל חב' גיאו התפטר ; המניה צנחה ב-17%, באתר גלובס, 11 בספטמבר 2000
14. ↑  הדס גייפמן, ‏גיאו זה לא בדיוק בלוף, באתר גלובס, 28 בספטמבר 2000
15. ↑  ליאור מור, שי שילר, לשעבר מנכ"ל גיאו אינטראקטיב, מצטרף כשותף מנהל לקרן ההון סיכון קונקורד, באתר TheMarker‏, 29 באוקטובר 2000
16. ↑  צביקה פז, ‏צורי דבוש, ממייסדי גיאו, מפזר השקעות: רוכש השליטה בקליל מדסק"ש תמורת 97 מיליון שקל, באתר גלובס, 7 במרץ 2001
17. ↑  רונית ויינר, אמבלייז מובייל ו-Innostream מכריזים על שיתוף פעולה, באתר News1, ‏5 באקטובר, 2004
18. ↑  מצגת הטלפון בתערוכה
19. ↑  צחי הופמן, ‏לא נוקיה הישראלית: אמבלייז מחסלת את הטלפון הסלולרי שלה, באתר גלובס, 30 ביוני 2010
20. ↑  עדי מנדלסון, ‏ויקון גייסה 21 מ' ד' בבורסת פריס, באתר גלובס, 23 בנובמבר 1998
21. ↑  TheMarker digital, אמבלייז סיסטמס רוכשת את ויקון בעסקת מניות; תחזיק ב-70% מחברה בת ממוזגת שתיקרא אמבלייז-ויקון , באתר TheMarker‏, 17 באוגוסט 2005  
הדס גייפמן, ‏אמבלייז רוכשת את ויקון בעסקה של החלפת מניות, באתר גלובס, 17 באוגוסט 2005
22. ↑  הדס גייפמן, ‏אמבלייז רכשה את הסטארט-אפ סמארט קונטנט, באתר גלובס, 16 בינואר 2006
23. ↑  אסף רותם, אלי רייפמן רוכש את מפעל חייו של דני גולדשטיין: אמבלייז רוכשת את השליטה בפורמולה במחיר 16 דולר למניה, באתר הארץ, 12 בספטמבר 2006
24. ↑  שי ענבל, אמבלייז: מיקרוסופט מפרה פטנט שלנו על וידיאו בסטרימינג, באתר כלכליסט, 10 בפברואר 2010
25. ↑
26. ↑  יוסי הטוני, ‏אמבלייז מוכרת את השליטה בפורמולה לאסקו הפולנית תמורת 139 מיליון דולרים, באתר "אנשים ומחשבים", 3 בספטמבר 2010
27. ↑  סופי שולמן, המייסדים של אמבלייז רוצים מזומן, ורייפמן קונה מהם מניות, באתר הארץ, 10 ביוני 2003
28. ↑  נועם שרביט, ‏שלי נרקיס: אחליף את כל המנהלים באמבלייז, אלי רייפמן ייפה את כוחי להצביע במקומו, באתר גלובס, 15 במרץ 2009
29. ↑  אפרת נוימן, רייפמן קיבל 70 מיליון דולר - מניית אמבלייז צנחה 15% מאז יוני, באתר TheMarker‏, 19 באוקטובר 2006
30. ↑  מארק שון, איתן ארז: אלי רייפמן פוטר מאמבלייז, באתר כלכליסט, 19 בינואר 2010
31. ↑  גלעד גרוסמן‏, אלי רייפמן הורשע בזיוף וקבלת דבר במרמה, באתר וואלה!‏, 17 ביולי 2011
32. ↑  יובל יועז, ‏העליון דחה את ערעורו של אלי רייפמן: ירצה 4 שנות מאסר, באתר גלובס, 11 בפברואר 2013  
ע"א 7900/11 אלי רייפמן נ' מדינת ישראל, ניתן ב־11 בפברואר 2013
33. ↑  יסמין גואטה, אמבלייז מתגוננת: אלי רייפמן השיב לשלי נרקיס את כל קרן ההלוואות שלקח, באתר TheMarker‏, 10 בספטמבר 2012
34. ↑  אלה-לוי וינריב, ‏ביהמ"ש פסק פיצויים במיליוני שקלים נגד אלי רייפמן והמעורבים בפרשת אמבלייז, באתר גלובס, 22 ביולי 2019;  
ת"א (מרכז) 28418-04-12 ‏Double U Trading Fund נגד דורון אפיק עו"ד ואחרים, ניתן ב-18 ביולי 2019
35. ↑  ניר צליק, פורטיסימו מחזקת את האחיזה באמבלייז לקראת מאבק השליטה: הגיעה לאחזקה של 16% מהחברה, באתר TheMarker‏, 10 בינואר 2009
36. ↑  אתר למנויים בלבד ערן אזרן, בי.ג'י.איי מבצרת את שליטתה באמבלייז: תרכוש את חלקו של נפתלי שני ב-22 מ' ד', באתר TheMarker‏, 26 בינואר 2014
37. ↑  אתר למנויים בלבד מיכאל רוכוורגר, שלי אפלברג, גרנובסקי: "עוד לא פגשתי את כל השותפים החדשים באי.די.בי. אני סומך על דנקנר", באתר TheMarker‏, 10 בדצמבר 2013
38. ↑  אפרת פרץ, ‏גרנובסקי השלים רכישת ויליפוד; מתמהמה בתשלום על אמבלייז, באתר גלובס, 15 ביולי 2014
39. ↑  שירי חביב ולדהורן , ‏כך הידרדרה אימפריית BGI שבשליטת גרגורי גורטובוי , באתר גלובס, 28 במאי 2016
40. ↑  אלה לוי-וינריב, ‏איש העסקים גרגורי גורטובוי מואשם בגניבה בידי מורשה, באתר גלובס, 15 בינואר 2018